Troll

Troll - intal zergon di internet, e in particolâr des comunitâts virtuâls tant che newsgroup, forum, listis di pueste eletroniche, chatroom o intai coments dai blogs – si clame cussì un individui che al interagjìs cu la comunitât mandant messaçs provocatoris, iritants, fûr di teme o ancje dome stupits, al fin di disturbâ i scambis normâi e in argoment. Dispès l’obietîf specific dal troll al è causâ une cjadene di ofesis; une tecniche comune e je chê di cjapâ posizion in mût plateâl, superficiâl e arogant suntune cuistion za tant discutude (e tant plui insot), massime dulà che la cuistion e sedi za tâl di dismovi facilmentri tensions sociâls (tant che une vecje “vuere di religjon”). in altris câs, il troll al interven ancje dome in mût stupit (par esempli fasint l’inocent e chel che nol sa), cul fin di meti in ridicul chei utents che, no capint la nature dal messaç dal troll, si sfuarcin di rispuindi par fîl e par pont.

Un troll une vore tegnôs e fastidiôs al pues pardabon avilî chei altris utents e causâ la fin di une comunitât virtuâl. Se invezit un troll al ven ignorât (in gjenar e je la cuintrimisure che e da plui risultâts), pal solit al scomence a mandâ messaçs simpri plui ofensîfs o provocatoris, cirint di stiçâ une reazion, po dopo al bandone il grup.

Categorie:Internet